
			A Susi, Antón, Noa e Libby que viven no azul do mar.

			Para Xan López Domínguez, 
porque por fin puidemos cumprir un desexo común.

			Para Helena Pérez porque sempre a sentín moi preto.

			E tamén para Paco Vidal e Adolfo González 
por navegaren polos mares do agarimo.

			[image: ]

		

	
		
			Escribiu unha vez o poeta de pucha mariñeira 
e longo cabelo cano, 
cando viu que o mar voaba polo ceo:

			Adeus.

			Non lle digas nada.
Onde está?

			Di cando mires a terra:
Había unha vez o mar.

			Daquela, polo medo a perdelo, decidín

			Poemar o mar

		

	
		
			

			LENZOS MARIÑOS

			GAIVOTAS no mar: veleiros.

			Veleiros no mar: escumas.

			Escumas no mar: fervenzas.

			Fervenzas no mar: a chuvia.

			Ai, este vento mareiro

			que polo horizonte vén!

			Que non borre coas mans

			a chegada do roibén.

			O ECO fala 

			con sons salgados,

			cando camiña

			pola beira do mar.

		

	
		
			CUARTETO DAS ONDAS

			I

			ONDAS que

			cos seus cantos

			limpan a praia

			de fríos

			e

			prantos.

			II

			POEMAS mollados

			que deixan as ondas

			na area agochados

			e borran as sombras.

			III

			DAS ondas láiase o mar

			e non sei moi ben por que.

			Elas son caricias lenes

			que o vento lle fai na pel.

			IV

			UNHA onda de papel,

			tinguida de salitre,

			deixou unha presada

			de versos ben ben tristes.

			A María Canosa

			ESCOITADES?

			Ronca o mar

			alá moi lonxe

			e as gaivotas voan tolas

			pola liña do horizonte.

		

	
		
			QUERE o mar o que non ten:

			quere flores

			de colores

			quere rosas

			olorosas

			quere ovellas

			sen orellas

			quere gatos

			con zapatos

			quere festas

			con orquestras

			quere estradas 

			prateadas

			quere espellos

			mais non vellos

			quere montes

			e horizontes…

			Quere o mar o que non ten.

			Os seus soños 

			non se ven.

			TEN trenzas

			 o mar?

			Pois claro que si

			 ten trenzas de escuma

			 trenzadas na bruma

			 ten trenzas con algas

			 trenzadas nas malvas

			 ten trenzas de noiva

			 trenzadas na choiva

			 ten trenzas de vidro

			 trenzadas nun libro

			 ten trenzas de fume

			 trenzadas no lume

			 ten trenzas de leiras

			 trenzadas nas veigas.

			Ten trenzas

			 o mar?

			 Si, si…

			 que eu llas vin,

			 por elas subín

			 e non tiñan fin. 

			O MAR 

			anda murcho

			e teme dicir

			 que o lixo dos homes

			 o quere ferir.

			E chora 

			por dentro

			e cala

			por fóra.

			Esconde o silencio

			nos ollos da aurora.

			Remove o salitre

			e deixa nas ondas

			mensaxes secretas

			con verbas redondas.

			O mar

			anda murcho.

			Ten moitas feridas.

			Os peixes afogan.

			 Salvémoslle a vida!

		

	
		
			UNHA serea poeta

			aló, no fondo do mar,

			fai cantigas coas cunchas

			que ninguén sabe cantar.

			Fai instrumentos de corda

			coas algas e os corais,

			belas pezas cristalinas

			que ninguén sabe tocar.

			Escribe versos salgados

			nun caderno sen cesar.

			Versos cheos de dozura

			que ela quere recitar.

			Unha serea poeta

			aló, no fondo do mar,

			fala sen dicir palabras

			por se a queren escoitar.

